Author: Mgr. Martin Novotný
Last saved by: agenda0
Company: agenda

Hodnotenie činnosti 
Sekretariátu splnomocnenca vlády SR 
pre riešenie problémov Rómskej národnostnej menšiny

FINAL REPORT

V Bratislave 16.3.2001

OBSAH
1 Úvod	
2 Východiská	
3 Koordinácia vo vzťahu k rôznym subjektom vstupujúcim do oblasti riešenia rómskej problematiky	
3.1 Postavenie Splnomocnenca a jeho pracoviska v rámci štátnej správy	
3.1.1  Spolupráca na úrovni Splnomocnenec - Vláda Slovenskej republiky (Podpredseda vlády)	
3.1.2  Spolupráca na úrovni Splnomocnenec - Ministerstvá - Úrad vlády	
3.1.3. Spolupráca na úrovni Sekretariát Splnomocnenca - Úrad vlády a ministerstvá - Kancelária                   Podpredsedu vlády	
3.1.4  Spolupráca s Krajskými úradmi	
3.2  Spolupráca so samosprávami	
3.3  Zohľadňovanie záujmov Rómov	
3.4  Spolupráca s mimovládnymi organizáciami	
3.5  Rozvoj medzinárodnej spolupráce a zahraničná pomoc	
3.6  Vzťahy s verejnosťou a médiami	
3.7  Koordinácia v oblasti financovania riešenia rómskej problematiky	
3.8  Zber a analyzovanie informácií ako predpoklad úspešnej koordinácie	
4  Koordinačná funkcia v zmysle manažovania činností vo vnútri Sekretariátu	
4.1  Plánovanie a hodnotenie činnosti	
4.1.1  Systém interného hodnotenia pracovníkov	
4.2  Organizačná štruktúra	
4.2.1  Sekretariát	
4.2.2  Detašované pracovisko (Regionálni koordinátori)	
4.2.3  Poradné orgány Splnomocnenca	
5  Rámcový návrh rozvoja a vzdelávania Sekretariátu Splnomocnenca vlády SR	
6  Záver	

Prílohy

1 Úvod

Predkladaná záverečná správa nadväzuje na predchádzajúcu priebežnú správu (Interim Report z 2.3.2001), ktorej cieľom bolo identifikovať postavenie a funkcie Sekretariátu vo vzťahu k riešeniu rómskej problematiky a kľúčové problematické momenty. V priebežnej správe sme sa hlavne zamerali na analýzu súčasného stavu Sekretariátu z hľadiska jeho funkcie, aktivít, personálnej štruktúry a prepojenia na všetky subjekty, ktoré sa podieľajú na riešení rómskej problematiky. 

V záverečnej správe sme sa zamerali na vydefinovanie kľúčových oblastí, ktoré by mal Splnomocnenec a Sekretariát pokrývať, jasné postavenie a funkcie Sekretariátu hlavne prostredníctvom jasnej organizačnej štruktúry a odporúčaní zameraných na posilnenie činnosti Sekretariátu v jeho ďalšom úspešnom realizovaní svojich aktivít. 

Pri definovaní odporúčaní sme vychádzali z výsledkov analýzy, zo zadania objednávateľa projektu a postupovali sme presne podľa aktivít, ktoré sme určili v našom návrhu.

2 Východiská 

Splnomocnenec vlády pre riešenie problémov Rómskej národnostnej menšiny bol vymenovaný vládou Slovenskej republiky s cieľom napomôcť riešeniu rómskej problematiky aktívnejším a systematickým prístupom. Pracovisko Splnomocnenca vlády preto musí plniť funkciu KOORDINAČNÉHO CENTRA pre riešenie rómskej problematiky. 

Pod koordinačnou funkciou musíme rozumieť systematickú a komplexnú koordináciu procesov a postupov vo všetkých smeroch riešenia rómskej problematiky vplývajúcich na neustále vylepšovanie aktuálneho stavu. 

Koordinačná funkcia musí zahrňovať a súčasne presahovať koordináciu prijatej Stratégie. 

Koordinačná funkcia sa musí najmä uplatňovať :
•	Vo vzťahu ku všetkým subjektom vstupujúcim do riešenia rómskej problematiky. 
•	V oblasti financovania riešenia rómskej problematiky.
•	V aktívnom zbere a analyzovaní informácií ako predpokladu plnenia koordinačnej funkcie.

3 Koordinácia vo vzťahu k rôznym subjektom vstupujúcim do oblasti riešenia rómskej problematiky
3.1 Postavenie Splnomocnenca a jeho pracoviska v rámci štátnej správy 
3.1.1  Spolupráca na úrovni Splnomocnenec - Vláda Slovenskej republiky (Podpredseda vlády)

Splnomocnenec vlády sa zodpovedá vláde SR prostredníctvom Podpredsedu vlády. Je nevyhnutné, aby komunikácia medzi Podpredsedom vlády a Splnomocnencom a medzi ich pracoviskami (Sekretariát Splnomocnenca a kancelária Podpredsedu vlády) bola veľmi intenzívna. 

Odporúčame:
•	Napomôcť zlepšeniu komunikácie medzi Podpredsedom vlády a Splnomocnencom a jeho pracoviskami presunutím pracoviska Splnomocnenca do blízkosti budovy Úradu vlády a zlepšením možností využívania elektronickej pošty na vzájomnú komunikáciu 
( Internet, Govnet pre každého pracovníka). 

Kľúčovou oblasťou spolupráce medzi Vládou SR (Podpredsedom vlády) a Splnomocnencom, ktorá zatiaľ nie je Splnomocnencom a jeho pracoviskom dostatočne pokrytá, je oblasť medzinárodnej spolupráce a zahraničnej pomoci.

Odporúčame:
•	Posilniť kapacitu pracoviska Splnomocnenca (pozri organizačná štruktúra) v oblasti koordinácie medzinárodnej spolupráce a zahraničnej pomoci (EÚ/Phare a ďalšie). 

3.1.2  Spolupráca na úrovni Splnomocnenec - Ministerstvá - Úrad vlády

Postavenie Splnomocnenca vlády musí zodpovedať pozícii štátnych tajomníkov ministerstiev. Na tejto úrovni musí prebiehať aktívna komunikácia, negociácie a hlavná koordinácia riešenia rómskej problematiky, vrátane prijatej Stratégie vlády na riešenie rómskej problamatiky v rámci jednotlivých rezortných ministerstiev.
Úrad vlády je svojim postavením rovnakým orgánom štátnej správy ako rezortné ministerstvá s iným poslaním avšak podobnou štruktúrou (generálni riaditelia sekcií, riaditelia odborov). V zmysle poslania Úradu vlády partnerom pre Splnomocnenca vlády vo vzťahu k Úradu vlády je Vedúci Úradu vlády. 

3.1.3.  Spolupráca na úrovni Sekretariát Splnomocnenca - Úrad vlády a ministerstvá - Kancelária Podpredsedu vlády

Sekretariát Splnomocnenca vlády je súčasťou organizačnej štruktúry Úradu vlády a je výkonným pracoviskom Splnomocnenca. Všetci pracovníci sú zamestnancami Úradu vlády. Plnením úloh sa zodpovedajú Splnomocnencovi vlády. 

Postavenie Riaditeľa Sekretariátu Splnomocnenca musí byť vnímané na úrovni generálnych riaditeľov sekcií a riaditeľa Kancelárie Podpredsedu vlády. 

Pracovníci Sekretariátu Splnomocnenca musia disponovať kompetenciu výkonných koordinátorov riešenia rómskej problematiky v danom smere, s danou špecializáciou a musia mať priestor pre bezproblémové rozvíjanie spolupráce na všetkých úrovniach štátnej správy od vedúcich odborov a nižšie. 

Pracovníci Sekretariátu Splnomocnenca musia v zmysle svojej koordinačnej funkcie pri vzájomných diskusiách s pracovníkmi jednotlivých ministerstiev, Úradu vlády, Kancelárie Podpredsedu vlády uplatňovať svoj mandát vo vzťahu ku konkrétnym riešeniam najmä z hľadiska znalosti rómskej problematiky. 

Koordinačná funkcia Sekretariátu Splnomocnenca pozostáva vo výkonnej koordinácii najmä z hľadiska poznania príčin, potrieb a skúseností (domácich aj medzinárodných) z rómskej problematiky a sekundárne z hľadiska komplexnej znalosti z danej oblasti (bývanie, vzdelávanie, zamestnanosť, sociálna oblasť, kultúra a pod.). Výkonní koordinátori orientovaní na jednotlivé oblasti, projektový manažment a pod. musia koordinovať danú odbornú oblasť, projekty, aktivity v danom regióne a pod. primárne z hľadiska poznania rómskej problematiky.

Určení pracovníci jednotlivých ministerstiev, Úradu vlády, Kancelárie Podpredsedu vlády musia spolupracovať s pracovníkmi Sekretariátu Splnomocnenca z hľadiska svojej odbornej kompetencie a s “dobrou vôľou” riešiť rómsku problematiku.

Pri uplatňovaní koordinačnej funkcie nepostačuje komunikovať iba písomnou formou, ako je to doteraz. Pripomienkovanie materiálov je zaužívaný, ale málo efektívny spôsob ovplyvňovania obsahu prijímaných materiálov – návrhov zákonov, koncepčných materiálov a pod. Podstatne efektívnejší spôsob je mať neustály prístup k informáciám, mať možnosť diskutovať s tvorcami materiálov, predkladať vlastné návrhy, vytváraním kontaktov si vytvárať pôdu pre negociáciu návrhov.
Komunikácia by mala byť aktívna, intenzívna (on-line) a mala by vždy prebiehať na partnerskej úrovni. Pre spoluprácu na partnerskej úrovni je nevyhnutné ujasniť si vzájomné pozície a kompetencie partnerov a vytvárať štruktúry podporujúce spoluprácu.

Odporúčame:
•	vvytvoriť medzirezortnú komisiu na riešenie rómskej problematiky na úrovni štátnych tajomníkov vedenú Splnomocnencom vlády
•	identifikovať v rámci jednotlivých ministerstiev, Úradu vlády, Kancelárie Podpredsedu vlády pracovníkov pre spoluprácu v oblasti riešenia rómskej problematiky
•	urýchlene rozvinúť spoluprácu medzi pracovníkmi Sekretariátu a určenými pracovníkmi ministerstiev, Úradu vlády a ďalšími pracovníkmi
•	zabezpečiť účasť pracovníkov Sekretariátu v rezortných a medzirezortných komisiách dotýkajúcich sa oblastí riešenia rómskej problematiky 
•	Pričleniť agendu medzinárodnej spolupráce a zahraničnej pomoci vo vzťahu k rómskej menšine z Úradu vlády, Sekcie ľudských práv a menšín na Sekretariát Splnomocnenca

3.1.4  Spolupráca s Krajskými úradmi

Splnomocnenec musí disponovať právom zvolávať prednostov krajských úradov. Riaditeľ Sekretariátu musí mať kompetenciu vystupovať v partnerskej urovni s prednostami krajských úradov. S okresnými úradmi Splnomocnenec a jeho Sekretariát komunikuje cez krajské úrady alebo priamo podla potrieb.

Pri realizácií opatrení Stratégie a rozpracovanej Stratégie sú Krajské úrady dôležitým partnerom pre Splnomocnenca a jeho Sekretariát. Tomu musí zodpovedať intenzita vzájomnej komunikácie. Opäť – ako je tomu v prípade ústredných orgánov štátnych správy – nestačí písomná komunikácia, ale konzultácie, rokovania, inštrukcie k zadaniam a pod. musia prebiehať formou porád a seminárov v regiónoch.  

V rámci realizácie Stratégie boli pre prácu s Rómami na Krajských úradoch vyčlenení poradcovia prednostov a na Okresných úradoch sociálni terénni pracovníci. Na Krajských úradoch boli založené komisie pre riešenie rómskej problematiky.  Konkrétna podoba realizácie opatrení do značnej miery závisí od miery zainteresovanosti príslušných pracovníkov. Preto na týchto pozíciách musia byť ľudia so znalosťou rómskej problematiky a s “dobrou vôľou” – ochotou pomáhať pri riešení rómskej problematiky. Príslušnosť k rómskemu etniku nie je nevyhnutnou podmienkou, ale podpora zamestnávania kvalifikovaných Rómov v štátnej správe bude mať zároveň pozitívny vplyv na vytváranie rómskej strednej vrstvy a profesionálny rast nových lídrov.

Odporúčame:
•	Vytvoriť databázu Rómov a Nerómov s ”dobrou vôľou”, ktorí by mohli zastávať pozície v štátnej správe určené pre riešenie rómskej problematiky.
•	Identifikovať všetky druhy pozícii, ktoré by sa mohli byť obsadzované týmito ľuďmi a vyvíjať tlak na prijímanie týchto ľudí na tieto pozície. 

Splnomocnenec, pracovníci Sekretariátu a pracovníci ústredných orgánov štátnej správy podieľajúcich sa na riešení rómskej problematiky musia mať prehľad o týchto pozíciach, o ich vhodnom obsadzovaní a plnení úloh. 

Odporúčame:
•	Vytvoriť databázu poradcov prednostov, sociálnych terénnych pracovníkov, poradcov a členov všetkých druhov komisii podieľajúcich sa na riešení rómskej problematiky 

Úlohou Splnomocnenca a pracovníkov Sekretariátu je zabezpečovanie jednotnosti pôsobenia spomenutých pracovníkov krajských a okresných úradov metodickou prácou. Pri stanovovaní jednotných postupov je nevyhnutné priebežne konzultovať s vykonávateľmi týchto postupov na krajských a okresných úradoch. 

Odporúčame:
•	Organizovať pre príslušných pracovníkov KÚ a OÚ metodické dni zamerané na informácie o Rómoch, o opatreniach na riešenie problémov Rómov a najmä na výmenu skúseností a posilňovanie motivácie pracovníkov. Vzájomné stretávania a školenia významne posilňujú motiváciu a podporujú šírenie dobrých nápadov a metód. Tieto metodické stretnutia nemusia byť priamo vedené iba pracovníkmi Sekretariátu – tu je priestor pre spoluprácu s ministerstvami, školiacimi inštitúciami, mimovládnymi tréningovými organizáciami a pod.

3.2  Spolupráca so samosprávami

Významnú pozíciu pri riešení problémov Rómov zastávajú samosprávy. V súčasnosti prebieha komunikácia Splnomocnenca a Sekretariátu buď priamo pri riešení konkrétnych problémov a pri výjazdoch v teréne, alebo pri získavaní informácií od samospráv prostredníctvom okresných a krajských úradov.

Odporúčame:
•	vytvoriť databázu starostov obcí s vysokou koncentráciou Rómov 
•	organizovať informačné a odborné semináre pre starostov
•	komunikovať so starostami pri riešení konkrétnych problémov, vzhľadom na to, že oni sú priamo v centre diania a vedia najlepšie vydefinovať situáciu v ich obci

3.3 Zohľadňovanie záujmov Rómov

Splnomocnenec je v jedinečnej a zároveň v náročnej pozícii: zodpovedá sa vláde SR a súčasne zohľadňuje záujmy rómskej národnostnej menšiny. 

Zohľadňovanie záujmov Rómov má niekoľko dimenzií: 
•	vytváranie možností pre rôzne skupiny Rómov pre artikuláciu ich záujmov, názorov a potrieb
•	objektívne zisťovanie situácie a potrieb rôznych cieľových skupín v rámci rómskej populácie a identifikácia najdôležitejších potrieb a problémov
•	zohľadňovanie potrieb Rómov pri príprave a realizácii konkrétnych opatrení

Odporúčame:

•	Zabezpečiť zapojenie rôznych skupín Rómov a ich spoluúčasť na určovaní smerovania “rómskej politiky” vlády SR. Jednou z možností zabezpečenia spoluúčasti Rómov je vytvorenie poradného orgánu zloženej zo zástupcov Rómov z rôznych záujmových skupín a z rôznych regiónov. Zloženie poradného orgánu by malo byť flexibilné a malo by zohľadňovať aktuálne rozloženie síl a problémov v rámci rómskej národnostnej menšiny.
•	Pri zohľadňovaní záujmov Rómov je mimoriadne dôležitá osobnosť Splnomocnenca, ktorý musí intenzívne komunikovať so zástupcami rôznych skupín Rómov a musí byť schopný vyjednávať s nimi 
•	Taktiež je dôležité mať zabezpečené aktuálne a dostatočné informácie o situácii Rómov – tu musíme zdôrazniť úlohu Sekretariátu pri získavaní a analyzovaní informácií, ako ju ďalej v texte popisujeme. 

3.4  Spolupráca s mimovládnymi organizáciami

Mimovládne organizácie zastávajú v oblasti rómskej problematiky pilotnú úlohu. V porovnaní so štátnymi organizáciami majú viac možností skúšať rôzne inovatívne metódy, no zároveň majú viac ťažkostí pri pri zabezpečovaní dlhodobosti projektov. Optimálnou cestou je spojiť silné stránky obidvoch sektorov.

Odporúčame:

•	Vzhľadom na dôležitosť komunikácie s mimovládnymi organizáciami vytvoriť pozíciu koordinátora pre spoluprácu s MVO. Túto pozíciu by mal zastávať pracovník so skúsenosťou z neziskového sektora.
•	
Splnomocnenec by mal byť informovaný o aktivitách a metódach mimovládnych organizácií v oblasti riešenia problémov Rómov. Spolu so svojim Sekretariátom by mal podporovať prepájanie medzi organizáciami, využívanie skúsenosti MVO a preberanie úspešných projektov štátnymi inštitúciami. 

Odporúčame:
•	Vytvoriť databázu rómskych organizácií a iných organizácií realizujúcich projekty pre Rómov. Pritom využívať už existujúce databázy vytvorené mimovládnymi organizáciami (napr. projekt Identifikácia úspešných rómskych projektov a princípov vedúcich k úspechu pri riešení rómskej problematiky v SR. British Know How Fund, Delegácia EK, NPOA, OSF, Bratislava 2000)

Kľúčovými “hráčmi” ovplyvňujúcimi smerovanie neziskového sektoru sú donori. Majú prístup k informáciám o aktivitách v rámci neziskového sektoru a zároveň možnosti ovplyvňovať činnosť mimovládnych organizácií.

Preto odporúčame:

•	Umožniť donorom zúčastňovať sa na partnerskej báze pri tvorbe strategických materiálov a pravidelne sa vzájomne informovať o aktivitách v oblasti rómskej problematiky (Podpredseda vlády, Splnomocnenec, koordinátor pre spoluprácu s MVO)

3.5  Rozvoj medzinárodnej spolupráce a zahraničná pomoc 

Problémy Rómov na Slovensku nie je možné riešiť bez rozvoja medzinárodnej spolupráce a zahraničnej pomoci. Splnomocnenec s podporou svojho Sekretariátu musí aktívne vyhľadávať zahraničných partnerov, prijímať zahraničných partnerov, vyjednávať s nimi, prezentovať im politiku vlády v oblasti riešenia rómskej problematiky, poskytovať potrebné informácie, sprostredkúvať zahraničným partnerom prepojenie na slovenské subjekty a zabezpečovať ďalšiu spoluprácu pri podpore projektov na národnej úrovni.

V tejto oblasti odporúčame:
•	vytvoriť pozíciu koordinátora medzinárodnej spolupráce a zahraničnej pomoci
•	vytvoriť pozíciu projektového programového koordinátora
•	vytvoriť pozíciu projektového finančného koordinátora
•	u pracovníkov Sekretariátu klásť dôraz na znalosť cudzích jazykov, 
predovšetkým angličtiny
•	získavať, spracúvať a odovzdávať informácie o zahraničných aktivitách a modeloch
•	prezentovať politiku vlády SR v oblasti riešenia rómskej problematiky účasťou na zahraničných konferenciach, vydávaním a prezentovaním propagačných materiálov v rôznych jazykových verziách, účasťou na zahraničných cestách, samostatne, s Podpredsedom vlády a inými štátnymi predstaviteľmi

3.6  Vzťahy s verejnosťou a médiami

Oblasť vzťahov s verejnosťou a práce s médiami v činnosti Splnomocnenca a jeho Sekretariátu má tri hlavné aspekty:
•	informovanie o aktivitách Splnomocnenca a vlády SR v oblasti riešenia problémov Rómov a o dosiahnutých úspechoch smerom k Rómom, širokej verejnosti na Slovensku a smerom k zahraničiu.
•	pripravovanie verejnosti na realizáciu opatrení
•	potláčanie prejavov rasizmu a intolerancie a prezentácia pozitívneho obrazu Rómov v spoločnosti.
Vzhľadom na aktuálnosť problematiky považujeme za nevyhnutné klásť veľký dôraz na túto oblasť. 

Preto odporúčame:
•	Vytvoriť pozíciu koordinátora pre vzťahy s verejnosťou a médiami
•	Definovať koncepciu vzťahov s verejnosťou a spolupráce s médiami

Splnomocnenec vlády je identifikovaný ako kľúčová osoba v oblasti riešenia problémov Rómov v Slovenskej republike. Musí mať k dispozícii aktuálne a komplexné informácie z tejto oblasti, ktoré musí prostredníctvom svojho Sekretariátu odovzdávať aj iným subjektom vstupujúcim do riešenia problémov Rómov. Zároveň musí informovať o svojej pozícii a činnosti v oblasti riešenia problémov Rómov.

Preto odporúčame:
•	Vytvoriť samostatnú web-stránku Splnomocnenca vlády a Sekretariátu v slovenčine aj angličtine 
•	Vydávať informačník s aktuálnymi informáciami z oblasti riešenia rómskej problematiky pre široký okruh záujemcov – parlament, Ministerstvá, Krajské úrady, Okresné úrady, samosprávy, MVO, atď.
•	Pri presadzovaní opatrení Stratégie a Rozpracovanej Stratégie, pri potláčaní prejavov diskriminácie a pri prezentácii pozitívneho obrazu Rómov využívať metódy informačných kampaní (letáky, stretnutia s občanmi, vystúpenia v masmédiách a pod.). Potláčanie prejavov rasizmu a intolerancie presahuje možnosti a kompetencie Sekretariátu. Ide o tak zložitý a rozsiahly problém, že je nutná spolupráca všetkých zainteresovaných subjektov. 
•	Pri rokovaniach a stretnutiach s rôznymi subjektami prezentovať základné informácie o postavení a činnosti Sekretariátu formou propagačných materiálov, vopred pripravených  v rôznych jazykových verziách.

Na Splnomocnenca sa občania obracajú so svojimi problémami formou žiadostí a podaní. Listy občanov sú zároveň výborným zdrojom informácií o situácii a problémoch ľudí na lokálnej úrovni.
V tejto oblasti je ale nevyhnutné vytvoriť určitý systém. Úlohou Splnomocnenca nie je priamo riešiť individuálne problémy občanov na lokálnej úrovni. Pozná však spôsoby, ako a cez aké inštitúcie sa tieto problémy dajú riešiť.
Splnomocnenec môže byť “poslednou inštanciou” po vyčerpaní všetkých iných prostriedkov riešenia. 

Odporúčame:
•	časť podaní a sťažností, ktoré je možné vyriešiť na nižších úrovniach štátnej správy, posúvať na orgány miestnej štátnej správy avšak informovať občanov o postúpení ich podania 
•	zároveň „priblížiť“ pôsobenie Splnomocnenca k občanom prostredníctvom vytvorenia detašovaného pracoviska a pozícií regionálnych koordinátorov.

3.7 Koordinácia v oblasti financovania riešenia rómskej problematiky

V súčasnosti môžeme definovať viacero zdrojov financovania rómskej problematiky. Medzi najhlavnejšie patria
•	štátny rozpočet prostredníctvom ministerstiev, krajských a okresných úradov
•	Európska Únia/Phare
•	ambasády a vlády jednotlivých krajín
•	medzinárodné organizácie
•	zahraniční privátni donori
•	nadácie pôsobiace na Slovensku a v zahraničí
•	samosprávy.

Tieto prostriedky sú využívanie na konkrétnu činnosť či realizáciu projektov prostredníctvom príspevkových a rozpočtových organizácií, krajských úradov, okresných úradov, samosprávy a mimovládnych organizácií. 

V súčasnosti neexistuje celkový prehľad financií vynakladaných na riešenie rómskej problematiky ani komplexný prehľad o možných zdrojoch financovania. Vynakladanie týchto finančných prostriedkov nie je koordinované. 

Odporúčame:

•	súčasťou koordinančnej funkcie Splnomocnenca by mala byť aj koordinácia využívania možných zdrojov financovania riešenia problémov Rómov
•	predpokladom pre úspešnú koordináciu v tejto oblasti je mapovanie potenciálnych zdrojov financovania, podmienok a spôsobov využitia financií
•	určovať a odporúčať prirority financovania na základe aktuálnych informácií v spolupráci so všetkými sunjektmi podieľajúcimi sa na prerozdeľovaní finačných prostriedkov. Priority by mali zohľadňovať určité rozdelenie kompetencií a ťažiskových oblastí medzi štátnou správou a ostatnými subjektami
•	v rámci štátnej správy organizovať stretnutia so subjektami zabezpečujúcimi prideľovanie finančných príspevkov na realizáciu projektov zameraných na Rómov pre mimovládne organizácie a združenia, s cieľom zabezpečiť dobrý štandard umožňujúci transparentnosť a kontrolu prideľovania a využívania finančných prostriedkov. Využívať pritom skúsenosti a konzultácie podobných subjektov z neziskového sektora, resp. zahraničných a medzinárodných organizácií.

S problematikou financovania úzko súvisí aj problematika projektového manažmentu. Nevyhnutným predpokladom pre to, aby  Splnomocnenec mohol byť sprostredkovateľom a koordinátorom zahraničnej pomoci alebo iniciátorom projektov a programov celoslovenského či regionálneho rozsahu, je posilnenie kapacity Sekretariátu v oblasti finančného a projektového manažmentu. 

Odporúčame:
•	vytvoriť pozície finančného manažéra a projektového manažéra, ktorí sa budú podieľať na mapovaní a identifikácií rôznych zdrojov financií a spôsobov ich využitia, ako aj v prípade potreby na vypracovaní a koordinácií konkrétnych projektov 

Využívanie rôznych finančných zdrojov na projekty zamerané na Rómov sa zo strany Sekretariátu obmedzilo najmä na rozdeľovanie finančných prostriedkov v rámci grantového programu. 

Odporúčame:
•	Odčleniť administráciu grantového programu od Sekretariátu

Odčlenenie grantového programu umožní predísť tlakom organizácií dožadujúcich sa pridelenia finančných prostriedkov a identifikácií Splnomocnenca primárne ako „prideľovateľa“ finančných prostriedkov. 

Zároveň odporúčame:
•	Vyčlenené finančné prostriedky využiť ako rezervu predovšetkým na riešenie havarijných stavov vyžadujúcich okamžitú pomoc za podmienky definovania kritérií posúdenia akútnosti situácie a následnej kontroly používania finančných prostriedkov. Časť týchto prostriedkov môže byť v záujme zvýšenia efektívnosti a pružnosti prerozdeľovaná prostredníctvom krajských úradov.

Vyčlenenie prostriedkov na havarijné účely na jednej strane umožní pružne riešiť vzniknuté akútne situácie. Na druhej strane posilní pozitívny obraz Splnomocnenca a jeho Sekretariátu.

3.8  Zber a analyzovanie informácií ako predpoklad úspešnej koordinácie

Pre úspešnú koordináciu je zber, analýza a odovzdávanie informácií nevyhnutným predpokladom. Splnomocnenec musí mať k dispozícii komplexné informácie o situácii Rómov a o stave riešenia problémov Rómov, a to predovšetkým: 
•	štatistické informácie o situácii Rómov, ich demografických charakteristikách, situácii v jednotlivých regiónoch
•	odborné a vedecké poznatky o Rómoch 
•	informácie o rôznych jednotlivcoch a subjektoch zapájajúcich sa do riešenia problémov Rómov, realizovaných projektoch a úspešných metódach
•	informácie o rôznych zdrojoch finančnej podpory projektov a programov zameraných na Rómov
•	poznatky o spôsobe riešenia problémov Rómov v zahraničí a o aktivitách zahraničných subjektov
•	aktuálne informácie o zmenách v zákonoch a vládnych politikách dotýkajúcich sa aj rómskej národnostnej menšiny

Pre posilnenie kapacity Sekretariátu v tejto oblasti odporúčame:

•	Vytvoriť pozíciu rešeršný referent
•	Vytvoriť knižnicu s odbornou literatúrou súvisiacou s rómskou problematikou, ktorá bude slúžiť najmä pre pracovníkov Sekretariátu 
•	Zabezpečiť referentské auto, čo uľahčí pracovníkom Sekretariátu účasť na výjazdoch v teréne
•	Vytvoriť pozície regionálnych koordinátorov (detašované pracoviská) v príslušných regiónoch 
•	Posilniť a spružniť prepojenie na subjekty vstupujúce do riešenia problémov Rómov. Využívať ich odborný a informačný potenciál. Predovšetkým vo vzťahu k ministerstvám, krajským a okresným úradom vytvoriť také postupy a štruktúry, ktoré umožnia priebežné získavanie potrebných informácií:
•	V úzkej spolupráci s realizátormi opatrení naplánovať termínovanie priebežnej kontroly plnenia opatrení a rozplánovanie krokov v rámci plnenia konkrétnych opatrení
•	Do agendy pravidelných porád s pracovníkmi krajských úradov zaradiť štruktúrované informovanie o situácii v regióne
•	Úzko spolupracovať s organizáciami a inštitúciami zhromažďujúcimi informácie o Rómoch (univerzity, výskumné ústavy, mimovládne organizácie) a dohodnúť sa s nimi na spolupráci a vzájomnej výmene informácií

4  Koordinačná funkcia v zmysle manažovania činností vo vnútri Sekretariátu

4.1  Plánovanie a hodnotenie činnosti

Činnosť Splnomocnenca a jeho Sekretariátu vychádza zo Štatútu a Stratégie. Obidva materiály skôr rámcovo určujú úlohy. Konkrétne úlohy a ich časový rozvrh je nutné každoročne definovať. 
V porovnaní s písomnou formou považujeme organizovanie spoločných plánovacích stretnutí a hodnotiacich stretnutí považujeme za efektívnejšiu formu plánovania, resp. hodnotenia. Spoločné zvažovanie posilní zladenie predstáv v rámci tímu, lojalitu pracovníkov, vzťahy v rámci tímu, spokojnosť pracovníkov a ich zaangažovanosť na plnení spoločnej misie. 

Odporúčame:

•	zamerať sa na tvorbu strategických plánov pre činnosť Splnomocnenca a jeho Sekretariátu a na následné hodnotenie činnosti: organizovať plánovacie stretnutia, v rámci nich určovať priority na každý rok a organizovať hodnotiace stretnutia.  

Hodnotenie by sa nemalo zameriavať iba na „administratívny“ odpočet činnosti. Hodnotenie činnosti z hľadiska dopadu pomôže aj pracovníkom Sekretariátu uvedomiť si, ktoré činnosti sú efektívne a ktoré menej. Zároveň nadriadeným pracovníkom poskytne spätnú väzbu o činnosti Sekretariátu. 

Odporúčame:

•	Požadovať v pravidelných intervaloch hodnotenie činnosti Sekretariátu nielen z hľadiska vykonaných činností, ale aj z pohľadu efektu ich činnosti v súvislostiach systému štátnej správy a štátnej politiky zameranej na Rómov. 

4.1.1  Systém interného hodnotenia pracovníkov
Na efektívne fungovanie koordinačného pracoviska musí byť vytvorený systém interného hodnotenia pracovného výkonu, ktoré je vhodné uskutočňovať minimálne 1 krát ročne. Tento systém je dôležitý hlavne pre pracoviská, ktorých činnosť  spočíva v uplatňovaní koordinačnej funkcie manažérskeho charakteru a je založená na vhodných ľudských zdrojoch pre takýto typ manažérskej práce. Hodnotenie pracovného výkonu nie je orientované iba na hodnotenie pracovníka, jeho primárne využitie je pri kontrole efektívneho plnenia pracovných úloh v zmysle cieľa pracoviska. 

Odporúčame  
•	zaviesť takýto systém aj na Sekretariáte. V prílohe č. 2 prikladáme príklad Hodnotiaceho hárku, ktorý môže slúžiť pre potreby Sekretariátu. 

4.2  Organizačná štruktúra

4.2.1  Sekretariát

Pri návrhu na organizačnú štruktúru Sekretariátu sme vychádzali z funkcií a úloh, ktoré by mal Sekretariát plniť s dôrazom na jasné pomenovanie jednotlivých pracovných pozícií v rámci Sekretariátu. /obr. 1/ 
Zároveň sme zohľadňovali súčasný stav a potreby, ktoré sme vyšpecifikovali v priebežnej správe a prvej časti záverečnej správy.
Presné popisy jednotlivých pracovných pozícií sú uvedené v prílohe č. 1.

V rámci organizačnej štruktúry sme definovali aj externé orgány, inštitúcie a jednotlivcov, ktorí môžu pomôcť Splnomocnencovi pri jeho aktivitách alebo vplývajú na jeho činnosť. 

V súčasnej dobe prebieha projekt financovaný Svetovou bankou na posilnenie činnosti Sekretariátu. 
Od mája 2001 by mal na Sekretariáte začať pôsobiť medzinárodný konzultant, ktorý v rámci projektu Phare- Twinning má pomáhať vláde SR pri riešení problémov Rómskej národnostnej menšiny. 

Za veľmi dôležité považujeme vytvorenie poradných orgánov Splnomocnenca, ktoré charakterizujeme nižšie v texte.

4.2.2  Detašované pracovisko (Regionálni koordinátori)

V organizačnej štruktúre sme vydefinovali pozíciu regionálnych koordinátorov, ktorí by mali zabezpečovať podporu Splnomocnencovi vlády v rámci jednotlivých regiónov, najmä v oblasti získavania informácií. Vytvorením tejto pozície sa spružní prepojenie medzi Splnomocnencom a regiónmi a zároveň sa vytvoria príležitosti pre profesionálny rast pre Rómov alebo Nerómov s „dobrou vôľou“ a znalosťou situácie Rómov v mieste ich pôsobenia.

Regionálni koordinátori musia mať vytvorené materiálno-technické podmienky pre svoju prácu. napr. v priestoroch krajksých či okresných úradov. 

Pre región Východného Slovenska odporúčame vzhľadom na koncentráciu Rómov v tomto regióne vytvoriť detašovaného pracoviska, kde by okrem regionálneho koordinátora pôsobili dvaja regionálni konzultanti a administratívny referent,. Pozri obr.č.2.

Presné popisy pracovných pozícii sú uvedené v prílohe č.1.

4.2.3  Poradné orgány Splnomocnenca

Splnomocnenec má právo si vytvárať poradné orgány. Je to metódou, ako si zabezpečiť prístup k informáciám, vplyv a podporu. Splnomocnenec by sa mal obklopiť niekoľkými skupinami poradcov: 

•	odborníkmi zaoberajúcimi sa rómskou národnostnou menšinou z odborného a vedeckého hľadiska
•	rómskymi lídrami zastupujúcimi jednotlivé skupiny Rómov
•	a odborníkmi z praxe - z rôznych oblastí a inštitúcií, disponujúcimi informáciami a kontaktmi dôležitými pri riešení problémov RNM. 

Odporúčame: 
•	V prvom rade definovať zameranie a kompetencie (používanie výstupov a pod.) poradného orgánu /poradných orgánov. Výber členov sa musí podriadiť zameraniu poradného orgánu.
•	Zamerať pozornosť na zlepšenie manažmentu rokovaní poradného zboru (príprava agendy, moderovanie zasadnutia, spracovanie informácií, použitie výstupov). 
•	Určiť pracovníka Sekretariátu pre túto činnosť (Asistent Splnomocnenca).
•	V prípade potreby vyčleniť finančné prostriedky na cestovné pre poradný zbor 

Spôsob manažovania rokovaní poradných orgánov, spracovania a použitia výstupov výrazne ovplyvňuje motiváciu členov. 
V súčasnej ekonomickej situácii by nepreplatenie cestovného mohlo byť pre niektorých členov Poradného zboru vážnou prekážkou účasti. 

5  Rámcový návrh rozvoja a vzdelávania Sekretariátu Splnomocnenca vlády SR

Vychádzajúc z výsledkov analýzy, z cieľov a funkcie Sekretariátu, z poznania organizačnej štruktúry Sekretariátu, z výsledkov profesionálnych interview a potreby spolupráce  s inými subjektami, predkladáme tento rámcový návrh rozvojových a vzdelávacích aktivít.
Doporučujeme koordináciu v rozvoji a vzdelávaní všetkých ďalej uvedených spolupracujúcich subjektov – cieľových skupín a ďalšie špecifické upresnenie ich rozvojových, vzdelávacích a tréningových potrieb. 

V našom návrhu sme vydefinovali hlavné oblasti, na ktoré by sa malo pri príprave konkrétnych vzdelávacích aktivít zamerať. Tento materiál by mal slúžiť ako odporúčanie pre neskoršie vypracovanie detailného vzdelávacieho a tréningového balíka vyšpecifikovaného na základe podrobnej analýzy vzdelávacích potrieb konkrétnych cieľových skupín.

Návrh obsahu odborného vzdelávania pre Sekretariát

Zámer vzdelávania: 

•	Pripraviť a naučiť vybraných pracovníkov ako efektívne pracovať v oblasti návrhov koncepcií v rôznych oblastiach 
•	Pripraviť a naučiť vybraných pracovníkov Sekretariátu vypracovať návrhy alternatívnych riešení a koncepčných materiálov pre prácu v oblasti Rómskej národnostnej menšiny
•	Pripraviť a naučiť určených pracovníkov rozpracovať stratégie do podoby konkrétnych opatrení
•	Pripraviť a naučiť ich koordinovať realizáciu jednotlivých opatrení
•	Naučiť vybraných pracovníkov Sekretariátu základom strategického manažmentu
•	Naučiť a koordinovať všetkých pracovníkov sekretariátu v ovládaní a porovnávaní jestvujúcej slovenskej a medzinárodnej legislatívy v oblasti národnostných menšín, školstva, kultúry, zdravotníctva, sociálnej politiky a politiky zamestnanosti
•	Naučiť všetkých pracovníkov Sekretariátu najnovšie medzinárodné poznatky z oblasti práce s národnostnými menšinami a s komunitou
•	Pripraviť a naučiť všetkých pracovníkov zásadám projektového manažmentu
•	Naučiť vybraných pracovníkov bežne komunikovať v anglickom jazyku

Návrh obsahu  nadodborného vzdelávania

Zámer vzdelávania:

•	Naučiť všetkých pracovníkov Sekretariátu efektívnu a profesionálnu komunikáciu, predchádzať a riešiť konflikty, asertívne správanie a asertívnu komunikáciu
•	Vybraných pracovníkov Sekretariátu naučiť profesionálnu prezentáciu
•	Zainteresovaných pracovníkov naučiť proces vyjednávania so záujmovými skupinami
•	Naučiť pracovníkov, ktorí koordinujú stretnutia so zástupcami iných inštitúcií, alebo organizácií, manažérskym zručnostiam pri organizácií stretnutí, porád, pri ich vedení, facilitácií 
•	Naučiť konkrétnych pracovníkov Sekretariátu, manažérske zručnosti pri budovaní a rozvoji tímu, ako motivovať spolupracovníkov
•	Naučiť všetkých pracovníkov zásady časového  manažmentu

Forma vzdelávania: 

Tréning v skupine, individuálny koučing, individuálne formy vzdelávania v konkrétnej oblasti

Návrh obsahu odborného vzdelávania pre pracovníkov spolupracujúcich inštitúcií a organizácií ( Úradu vlády , Sekcie ĽPM, ministerstiev, KÚ, OÚ, MVO, samospráv )

Zámer vzdelávania:

•	Poskytnúť a naučiť najnovšie vedecké poznatky z oblasti histórie a kultúry Rómskeho etnika
•	Naučiť a koordinovať všetkých pracovníkov v ovládaní a využívaní jestvujúcej slovenskej a medzinárodnej legislatívy v oblasti národnostných menšín, ich školstva, kultúry, zdravotníctva, sociálnej politiky a politiky zamestnanosti
•	Naučiť všetkých pracovníkov  najnovšie medzinárodné poznatky z oblasti práce s národnostnými menšinami a s komunitou
•	Formou riadenej diskusie definovať upresnenie a koordináciu realizácie Stratégie so začlenením všetkých skupín, ktoré sa na realizovaní Stratégie podieľajú
•	Formou riadenej diskusie definovať spôsoby vzájomnej efektívnej komunikácie medzi inštitúciami, organizáciami, určiť komunikačné toky
•	Formou riadenej diskusie definovať jednotné a transparentné kritéria výberu projektov
•	Formou riadenej diskusie definovať mieru účasti jednotlivých subjektov na administrácii jednotlivých grantových projektoch 

Návrh obsahu  nadodborného vzdelávania

Zámer vzdelávania:

•	Naučiť účastníkov vzdelávania efektívnu a profesionálnu komunikáciu, predchádzať a riešiť konflikty, asertívne správanie a asertívnu komunikáciu
•	Zainteresovaných pracovníkov naučiť proces vyjednávania so záujmovými skupinami

Forma vzdelávania:
Tréning v skupine, individuálny koučing

6  Záver

Cieľom tejto záverečnej správy bolo poskytnúť obraz o fungovaní Splnomocnenca vlády  SR pre riešenie problémov rómskej národnostnej menšiny a jeho Sekretariátu prostredníctvom vydefinovania jeho pozície a návrhmi konkrétnych odporúčaní. 

Pri koncipovaní správy sme brali do úvahy hlavne postavenie Splnomocnenca vlády a jeho  Sekretariátu v rámci štátnej správy a inštitúcií, s ktorými musí spolupracovať pri riešení danej problematiky.

Ako hlavnú funkciu sme identifikovali koordinačnú funkciu Sekretariátu a v tom zmysle sme kládli dôraz na koordinačné činnosti. V tejto súvislosti je aj navrhnutá organizačná štruktúra Sekretariátu.

Na záver navrhujeme informačné stretnutie o  tomto dokumente, kde by boli zastúpené všetky strany spolupracujúce na danom projekte a kde by bolo možné bližšie vysvetliť prípadné oblasti, ktoré môžu byť nejasné.

Obr. č. 2: Štruktúra detašovaného pracoviska v Košiciach

Splnomocnenec vlády

Riaditeľ Sekretariátu Splnomocnenca

Regionálny koordinátor

Administratívny referent

Regionálny konzultant

Regionálny konzultant

Obr.č.1:  Štruktúra Úradu Splnomocnenca

Medzirezortná komisia

Poradné orgány splnomocnenca

Svetová banka

Medzinárodný konzultant

......

      

Splnomocnenec vlády

          

Asistent splnomocnenca

Sekretárka splnomocnenca

Riaditeľ Sekretariátu

Sekretárka Sekretariátu

Koordinátor pre oblasť bývania

Projektový programový koordinátor

Projektový finančný koordinátor

Koordinátor pre oblasť vzdelávania a kultúry

Koordinátor pre styk s verejnosťou a médiá

Koordinátor pre sociálnu oblasť

Koordinátor pre oblasť zamestnania

Koordinátor pre spoluprácu s MVO

Koordinátor pre oblasť zdravotníctva

Koordinátor medzinárodnej spolupráce a zahraničnej pomoci

Koordinátor pre právnu oblasť

Koordinátor rešeršnej činnosti 

Regionálni koordinátori
(Detašované pracoviská)

Harmonogram

zefektívnenia činnosti Sekretariátu splnomocnenca vlády SR na riešenie problémov rómskej národnostnej menšiny

												

A, Vyhlásiť verejnú súťaž na post splnomocnenca a všetkých profilových pracovníkov Sekretariátu splnomocnenca vlády SR na riešenie problémov rómskej národnostnej menšiny

do 15. mája 2001

B, Výberové konanie za účasti expertov Rady Európy, Európskej únie a OBSE

	na post Splnomocnenca vlády SR na riešenie problémov rómskej národnostnej 		menšiny

do 10. júna 2001

	na ostatné posty

do 20. júna 2001

C, ukončenie reorganizácie Sekretariátu splnomocnenca vlády SR na riešenie problémov rómskej národnostnej menšiny

do 20. júna 2001

AMROP JENEWEIN GROUP
Non - Profit Consulting, o.z.
Vysoká 30, P.O.Box 283, 814 99 Bratislava 1, Slovak Republic
tel. / fax: (+421-7) 52 920 110 - 4, e-mail: non-profit@jenewein.sk
www.jenewein.sk/non-profit